News Update: กดดัน ไบเดน เปลี่ยนประธานเฟด ก่อน เจอโรม พาวเวลล์ ครบวาระ ก.พ. ปีหน้า - FINNOMENA
ปธน.สหรัฐ โจ ไบเดน มีเวลาตัดสินใจจนถึงเดือน ก.พ. ปีหน้า ว่าจะแต่งตั้งให้ เจอโรม พาวเวลล์ ดำรงตำแหน่งประธานเฟดในสมัยที่ 2 ต่อหรือไม่
7 ก.ย. 2564

ปธน.สหรัฐ โจ ไบเดน มีเวลาตัดสินใจจนถึงเดือน ก.พ. ปีหน้า ว่าจะแต่งตั้งให้ เจอโรม พาวเวลล์ ดำรงตำแหน่งประธานเฟดในสมัยที่ 2 ต่อหรือไม่ ภายใต้แรงกดดันจากนักการเมืองพรรคเดโมแครตและนักเคลื่อนไหวเสรีนิยมที่ต้องการให้เลือกผู้อื่นมาดำรงตำแหน่งประธานเฟดแทน
David Wessel ผู้อำนวยการ Hutchins Center กล่าวว่า ประธานเฟดมีบทบาทที่ทรงพลัง เพราะใครก็ตามที่ดำรงตำแหน่งดังกล่าว จะกลายเป็นผู้กำหนดนโยบายเศรษฐกิจที่สำคัญที่สุดในโลก จึงเป็นเหตุผลที่ตลาดทั่วโลกให้ความสำคัญกับทุกคำพูดของประธานเฟด
รมว. คลังสหรัฐฯ เจเน็ต เยลเลน ประกาศให้การสนับสนุน เจอโรม พาวเวลล์ ดำรงตำแหน่งประธานเฟดสมัยที่ 2 ซึ่งเสียงสนับสนุนของ เจเน็ต เยลเลน มีความสำคัญที่จะทำให้ เจอโรม พาวเวลล์ ได้รับความไว้วางใจจากปธน.โจ ไบเดน อีกสมัย
นักวิเคราะห์หลายคนมองว่า มีความเป็นไปได้สูงที่ปธน.โจ ไบเดน จะแต่งตั้ง เจอโรม พาวเวลล์ ทำหน้าที่ประธานเฟดสมัยที่ 2 แต่ก็ไม่อาจหยุดความพยายามของผู้เห็นต่างในการโน้มน้าวให้ปธน. โจ ไบเดน เลือกผู้อื่นแทน
ตลอดระยะเวลาที่ดำรงตำแหน่ง เจอโรม พาวเวลล์ ได้มุ่งเน้นการใช้นโยบายการเงินแบบผ่อนคลายเพื่อลดอัตราการว่างงานให้ต่ำที่สุดเท่าที่จะเป็นได้ แม้ต้องเสี่ยงต่ออัตราเงินเฟ้อที่สูงขึ้นก็ตาม ทำให้ เจอโรม พาวเวลล์ ไม่เป็นที่นิยมในคนบางกลุ่ม
สมาชิกวุฒิสภา Elizabeth Warren กล่าวใน Bloomberg TV เมื่อเดือนที่แล้วว่า กังวลในการใช้นโยบายการเงินผ่อนคลายมากเกินไปของ เจอโรม พาวเวลล์ และอย่าลืมว่าเกิดอะไรขึ้นในปี 2008 ดังนั้น สหรัฐฯ ต้องการคนที่เข้าใจและใช้เครื่องมือทางการเงินเพื่อให้เศรษฐกิจปลอดภัย
สมาชิกพรรคบางส่วนต้องการเห็นตัวแทนของพรรคเดโมแครตนั่งในตำแหน่งประธานเฟด โดยมีการเสนอชื่อ ลาเอล เบร์นาร์ด หนึ่งในสภาผู้ว่าการเฟด ที่เคยดำรงตำแหน่งปลัดกระทรวงการคลังสหรัฐฯ ด้านกิจการระหว่างประเทศในปี 2010-2013 ให้มารับตำแหน่งแทน
Elizabeth Warren เห็นด้วยกับท่าทีและข้อโต้แย้งของ ลาเอล เบร์นาร์ด ต่อการดำเนินนโยบายของเฟด โดยมองว่าเป็นข้อโต้แย้งที่เข้มแข็งและทรงพลัง และ ลาเอล เบร์นาร์ด เป็นตัวเลือกที่ดีในตำแหน่งประธานเฟด
อย่างไรก็ตาม ผู้เชี่ยวชาญไม่เชื่อว่าการดำเนินนโยบายการเงินของ ลาเอล เบร์นาร์ด จะแตกต่างกับ เจอโรม พาวเวลล์ มากนักในทางปฏิบัติ
อ้างอิง: https://www.voanews.com/economy-business/pressure-mounts-biden-over-looming-choice-fed-chair
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
Fed Chair
Jerome Powell
Joe Biden
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA